CELEX: 
Language: mt
Date: 2018-02-27 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fl-istann li jintuża għall-issaldjar ma’ kapaċitaturi taċ-ċeramika b’aktar minn saff wieħed diskojdali u tat-tip “planar array”, b’toqob imħaffra fihom

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.
            
            
               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, hekk kif previst fl-Artikolu 4 tagħha. Daħlet fis-seħħ fil-21 ta’ Lulju 2011.
            
            
               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi mogħtija fl-Artikolu 4(1) tad-Direttiva RoHS 2.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.
            
            
               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali f’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Mill-pubblikazzjoni tad-Direttiva RoHS 2, il-Kummissjoni rċeviet għadd
                  3
                ta’ rikjesti mill-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.
            
            
               L-eżenzjoni 24 attwali tal-Anness III tippermetti l-użu taċ-ċomb fl-istann li jintuża għall-issaldjar ma’ kapaċitaturi taċ-ċeramika b’aktar minn saff wieħed diskojdali u tat-tip “planar array”, b’toqob imħaffra fihom. Il-Kummissjoni rċeviet applikazzjoni waħda għat-tiġdid ta’ din l-eżenzjoni f’Jannar 2015. Filwaqt li l-eżenzjoni 24 kellha l-21 ta’ Lulju 2016 bħala d-data ta’ skadenza għall-kategoriji 1 sa 7 u l-kategorija 10
                  4
               , f’konformità mal-ħtiġijiet tad-Direttiva RoHS (l-Artikolu 5(5), it-tieni subparagrafu), din għandha tkompli tapplika sakemm ma tittieħed deċiżjoni mill-Kummissjoni dwar it-tiġdid tal-applikazzjoni.
            
            
               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni
                  5
                online miftuħa ta’ tmien ġimgħat mal-partijiet ikkonċernati dwar l-applikazzjoni. Waqt il-konsultazzjoni mal-partijiet ikkonċernati wasal kontribut wieħed. 
            
            
               Ir-rapport finali li jinkludi l-valutazzjoni tal-applikazzjoni ġie ppubblikat
                  6
               ; u l-partijiet ikkonċernati ġew notifikati b’dan.
            
            
               Sussegwentement, il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS 2 matul il-laqgħa ta’ esperti fil-15 ta’ Diċembru 2016, li involviet ukoll preżentazzjonijiet mill-applikanti u l-partijiet l-aktar ikkonċernati. L-esperti qablu mal-abbozz ippreżentat mill-Kummissjoni, b’maġġoranza kbira ta’ membri assenti jew li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Wasal kumment wieħed li jappoġġa l-abbozz tal-att. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7). Minħabba l-ammont kbir ta’ talbiet ta’ eżenzjoni simultanji u rekwiżiti amministrattivi konnessi, il-proċedura ta’ teħid ta’ deċiżjoni tal-Kummissjoni segwiet dati ta’ skadenza alternattivi skont l-Artikolu 5(5). Il-Kunsill u l-Parlament Ewropew ġew notifikati dwar l-attivitajiet kollha.
            
            
               Ir-rapport finali enfasizza b’mod partikolari l-informazzjoni u l-valutazzjoni tekniċi li ġejjin:
            
            
               Il-kapaċitaturi diskojdali u tat-tip “planar array” huma derivaturi ta’ kapaċitaturi taċ-ċeramika b’aktar minn saff wieħed bit-terminazzjonijiet opposti mqabbda mal-periferija ta’ barra u mad-dijametru ta’ ġewwa tat-toqob imħaffra fiċ-ċeramika. Dawn huma kapaċitaturi speċjali li jintużaw fil-filtri ta’ interferenza elettromanjetika u fil-konneturi ffiltrati ta’ interferenza elettromanjetika għall-applikazzjonijiet ta’ livell għoli, fejn l-eliminazzjoni tal-interferenza elettrika hija kritika. L-applikazzjonijiet tipiċi għall-assemblaġġi li fihom dawn il-komponenti jinkludu t-tagħmir tal-awdjo professjonali, il-monitoraġġ marittimu u s-sistemi ta’ sorveljanza bil-vidjow. 
            
            
               Fl-applikazzjoni, pinnijiet alimentaturi li jġorru s-sinjal jgħaddu fl-element taċ-ċeramika u jiġu konnessi mat-toqba interna biex ikun hemm konnessjoni mekkanika u elettrika. Din il-konnessjoni jrid ikollha reżistenza elettrika u induttanza baxxi sabiex tinkiseb prestazzjoni ottimali, minħabba li reżistenza jew induttanza għolja tinibixxi l-passaġġ elettriku ta’ frekwenza għolja lejn l-ert permezz tal-kapaċitatur li jiffiltra. Normalment, din il-konnessjoni ssir permezz tal-istann taċ-ċomb, minħabba li l-istann mingħajr ċomb jikkawża xquq fl-element taċ-ċeramika. L-istann li fih iċ-ċomb jipprovdi l-kombinazzjoni ta’ temperatura tat-tidwib u duttilità xierqa. Id-duttilità ta’ dan l-istann tevita li jixxaqqaq is-saff taċ-ċeramika waqt u wara l-issaldjar minħabba l-ispariġġ termali bejn il-kapaċitatur taċ-ċeramika u l-pinn tar-ram.
            
            
               Attwalment, is-sostituzzjoni taċ-ċomb fl-istann hija xjentifikament u teknikament imprattikabbli. 
            
            
               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat mit-talba għal eżenzjoni fir-rigward tal-entrata 24 fl-Anness III. Minħabba li għall-applikazzjonijiet ikkonċernati llum ma hemm l-ebda alternattiva affidabbli biżżejjed jew alternattiva li x’aktarx titqiegħed fis-suq dalwaqt, il-perjodu ta’ validità sal-21 ta’ Lulju 2021 huwa ġġustifikat; peress li għadhom mhumiex disponibbli sostituti affidabbli, l-ebda impatt soċjoekonomiku negattiv tas-sostituzzjoni ma hu mistenni għal dan il-perjodu. Il-perjodu ta’ validità mogħti lanqas ma huwa mistenni li jkollu impatti negattivi fuq l-innovazzjoni. Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa’ tgħodd skont il-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), f’konformità mal-Artikolu 5 tad-Direttiva 2011/65/UE.
            
            
               3.ELEMENTI ĠURIDIĊI TAL-ATT DELEGAT
            
         
         
            
               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.
            
            
               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mal-ħtiġijiet rilevanti fl-Artikolu 5(1)(a) tagħha.
            
            
               L-għan tad-Direttiva Delegata huwa li tikkontribwixxi għall-protezzjoni tas-saħħa tal-bniedem u l-protezzjoni tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u f’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               F’konformità mal-prinċipju tal-proporzjonalità l-miżura ma tmurx lil hinn minn dak li huwa meħtieġ sabiex jintlaħaq l-għan tagħha.
            
            
               Il-proposta ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 27.2.2018
            
            
               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fl-istann li jintuża għall-issaldjar ma’ kapaċitaturi taċ-ċeramika b’aktar minn saff wieħed diskojdali u tat-tip “planar array”, b’toqob imħaffra fihom
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  7
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)
                     Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih iċ-ċomb.
            
            
               (2)
                     Il-punt 24 tal-Anness III tad-Direttiva 2011/65/UE eżenta l-użu taċ-ċomb fl-istann li jintuża għall-issaldjar ma’ kapaċitaturi taċ-ċeramika b’aktar minn saff wieħed diskojdali u tat-tip “planar array”, b’toqob imħaffra fihom sal-21 ta’ Lulju 2016. Il-Kummissjoni rċeviet applikazzjoni għat-tiġdid ta’ din l-eżenzjoni fir-rigward tal-kategoriji 1 sa 7 u l-kategorija 10 qabel l-21 ta’ Jannar 2015, skont l-Artikolu 5(5) tad-Direttiva 2011/65/UE.
            
            
               (3)
                     Il-kapaċitaturi diskojdali u tat-tip “planar array” huma derivazzjonijiet tal-kapaċitaturi taċ-ċeramika b’aktar minn saff wieħed. Dawn huma kapaċitaturi speċjali li jintużaw fil-filtri ta’ interferenza elettromanjetika u fil-konneturi ffiltrati ta’ interferenza elettromanjetika għall-applikazzjonijiet ta’ livell għoli, fejn l-eliminazzjoni tal-interferenza elettrika hija kritika. L-applikazzjonijiet tipiċi għall-assemblaġġi li fihom dawn il-komponenti jinkludu t-tagħmir tal-awdjo professjonali, il-monitoraġġ marittimu u s-sistemi ta’ sorveljanza bil-vidjow.
            
            
               (4)
                     L-istann li fih iċ-ċomb li jintuża fil-kapaċitaturi diskojdali u tat-tip “planar array” jipprovdi l-kombinazzjoni ta’ temperatura tat-tidwib u duttilità xierqa. Id-duttilità ta’ dan l-istann jevita li jixxaqqaq is-saff taċ-ċeramika waqt u wara l-issaldjar minħabba l-ispariġġ termali bejn il-kapaċitatur taċ-ċeramika u il-pinn tar-ram.
            
            
               (5)
                     Attwalment, is-sostituzzjoni taċ-ċomb hija xjentifikament u teknikament imprattikabbli.
            
            
               (6)
                     Minħabba li għall-applikazzjonijiet ikkonċernati fil-kategoriji 1 sa 7 u l-kategorija 10 ma hemm l-ebda alternattiva affidabbli biżżejjed jew alternattiva li x’aktarx titqiegħed fis-suq dalwaqt, il-perjodu ta’ validità sal-21 ta’ Lulju 2021 huwa ġġustifikat. Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa’ tgħodd skont il-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE.
            
         
         
            
               (7)
                     Għalhekk id-Direttiva 2011/65/UE jenħtieġ li tiġi emendata skont dan, 
            
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tat-12-il xahar wara d-data tad-dħul fis-seħħ ta' din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw it-test ta’ dawk id-dispożizzjonijiet lill-Kummissjoni minnufih.
            
            
               Dawn għandhom japplikaw dawk id-dispożizzjonijiet minn [l-aħħar jum tat-12-il xahar wara d-data tad-dħul fis-seħħ ta' din id-Direttiva + jum].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 27.2.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista hija disponibbli fuq: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u t-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.
               
               
                  
                     (5)
                  
                        
                  Perjodu ta’ konsultazzjoni
                  : mill-21.08.2015 sas-16.10.2015
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      
                  
               
               
                  
                     (7)
                  
                        ĠU L 174, 1.7.2011, p. 88.
               
            
      
    ---documentbreak--- 
      
         
         
            
               ANNESS
            
            
               Fl-Anness III tad-Direttiva 2011/65/UE, il-punt 24 huwa sostitwit b’dan li ġej:
            
            
                     
                        “24
                     
                  
                  
                     
                        Iċ-ċomb fl-istann li jintuża għall-issaldjar ma’ kapaċitaturi taċ-ċeramika b’aktar minn saff wieħed diskojdali u tat-tip “planar array”, b’toqob imħaffra fihom
                     
                  
                  
                     
                        Jiskadi fi:
                     
                     
                        il-21 ta’ Lulju 2021 għall-kategoriji 1-7 u l-kategorija 10;
                     
                     
                        il-21 ta’ Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta’ monitoraġġ u kontroll industrijali;
                     
                     
                        il-21 ta’ Lulju 2023 għall-kategorija 8 l-apparat mediku dijanjostiku in vitro;
                     
                     
                        il-21 ta’ Lulju 2024 għall-kategorija 9 l-istrumenti ta’ monitoraġġ u kontroll industrijali, u għall-kategorija 11.”